## La Filmoteca d’Estiu projecta ‘Terciopelo azul’ de David Lynch

*** Es tracta d’una de les pel·lícules més recordades de Lynch per la seua innovadora combinació de terror psicològic i cine negre
* El cicle de Lynch inclou la projecció de *L’home elefant* i *Mulholland Drive* en versió original amb subtítols en valencià**

La Filmoteca d’Estiu projecta el dilluns 4 i el dimarts 5 d’agost, a les 22.30 hores, *Terciopelo azul* (1986), de David Lynch. Amb una duració de 120 minuts, la pel·lícula es projecta dins del cicle de quatre llargmetratges amb el qual la Filmoteca d’Estiu recorda el director nord-americà mort a Los Angeles el 15 de gener de 2025.

David Lynch (Montana, 1946 - Los Angeles, 2025) va ser una de les figures fonamentals del panorama cinematogràfic internacional des de finals de la dècada dels setanta del segle XX, per ser el creador d’una estètica pròpia i d’un univers narratiu tant transgressor com personal.

A més de *Terciopelo azul*, el cicle de la Filmoteca d’Estiu presenta tres títols més destacats en la filmografia del cineasta estatunidenc: *L’home elefant* (1980), 16 i 17 d’agost; *Mulholland Drive* (2001), 21 i 22 d’agost, i *Una historia verdadera* (2001), 28, 29 i 30 d’agost. *L’home elefant* i *Mulholland Drive* es projecten en versió original amb subtítols en valencià. El cicle prosseguirà en setembre dins de la programació regular de la Filmoteca Valenciana en la seu de l’edifici Rialto.

Protagonitzada per Kyle MacLachlan, Isabella Rossellini, Dennis Hopper, Laura Dern, Hope Lange i Dean Stockwell, *Terciopelo azul* (*Blue Velvet*, 1986) és una de les pel·lícules més recordades de David Lynch per la seua arriscada i innovadora combinació de terror psicològic i cinema negre.

Un matí, Jeffrey Beaumont, després de visitar el seu pare en l’hospital, troba entre uns arbustos una orella humana. La guarda en una bossa de paper i la porta a la comissaria de policia, a on l’atén el detectiu Williams, que és veí seu. Comença així una misteriosa intriga que revelarà estranys successos esdevinguts en una xicoteta localitat de Carolina del Nord.

La pel·lícula deu el seu nom a la popular cançó *Blue Velvet*, interpretada per Bobby Vinton. Destaca la hipnòtica banda sonora d’Angelo Badalamenti, que a partir de llavors es convertiria en el compositor de capçalera de Lynch.

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu tenen lloc de dilluns a diumenge, excepte els dimecres, que no hi ha sessió. La projecció s’inicia a les 22.30 hores i la taquilla s’obri a les 21.30 hores. La programació per dies i la venda d’entrades anticipades en línia estan disponibles en la web de l’IVC.

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura, a través de la Filmoteca Valenciana. La seua celebració és possible gràcies a la col·laboració de l’Ajuntament de València, que cedix els jardins del Palau de la Música com a espai de les projeccions, i al patrocini de Cerveza Turia.

Fecha: 01/08/2025